Alább olvasható az eddig beérkezett öt válasz csokorba szedve, érkezési sorrendben a szakmai szervezetektől, amit a KKDSZ megkeresésére küldtek:

2019. december 12.

Tisztelt Dobrovits Orsolya!

Az MVMSZ elnöksége köszönettel vette a felkérést, azonban az a döntés született, hogy szakmai szervezetként nem kívánunk csatlakozni nyílt levelükhöz ill. a január 22-i akcióhoz.

Számos szakmai szervezet összefogásával egyeztetéseket folytatunk az illetékes minisztériummal. Ennek az érdekegyeztető fórumnak a tárgyalási folyamata jelenleg is zajlik, ezért sem szerencsés jelenleg más kezdeményezéshez csatlakoznunk.

Megértésüket kérve,

tisztelettel,

Dr. Cservenyák László
elnök megbízásából,
Dr. Végh Katalin
MVMSZ ügyvezető titkár
---------

2019. december 17.

Tisztelt Papp Katalin!

A Magyar Népművelők Egyesülete elnöksége úgy határozott, hogy csatlakozik a KKDSZ nyíl leveléhez.

A január 22-i akciót illetően, annak konkrét megnyilvánulási formájától függően döntünk majd.

Üdvözlettel!

Bordás István

a Magyar Népművelők Egyesülete elnöke
--------

2019. december 22.
Papp Katalin mb. elnök részére

Közgyűjteményi és Közművelődési Dolgozók Szakszervezete

Tisztelt Elnök Asszony!

A Pulszky Társaság - Magyar Múzeumi Egyesület képviseletében és elnökeként tájékoztatom, hogy - a bérkérdés mielőbbi rendezésének szükségességét elfogadva, azonban más eszközök alkalmazását célravezetőbbnek tartva - nem kívánok csatlakozni nyílt levelükhöz és 2020. január 22-ére tervezett demonstrációjukhoz.

Üdvözlettel

Dr. Bereczki Ibolya
elnök
-------

2019. december 24.
Papp Katalin

pappka@kkdsz.hu

Közgyűjteményi és Közművelődési Dolgozók Szakszervezete

 Tisztelt Elnök Asszony!

 A Magyar Könyvtárosok Egyesülete nevében nagyon köszönöm a levelét, annak tartalmával és szükségességével tökéletesen egyetértünk.

A Magyar Könyvtárosok Egyesülete 2014 óta folyamatosan és szervezetten képviseli a szakmai érdekegyeztetésben (és minden más fórumon) a bérrendezés kérdését, s ennek érdekében 2018-ban egyik alapítója volt a Kulturális Szakmai Szövetségek Egyeztető Fórumának. A közművelődési és közgyűjteményi szakmákat képviselő nyolc szervezet először ült le egyeztetni a kultúra területén kialakult tarthatatlan helyzetről és alakítottak ki egy közös tervezetet, majd azóta is közösen kezdeményez, lép fel, tárgyal a megfogalmazott stratégiai szempontoknak és alapszabályainak megfelelően. Tesszük ezt mindezt annak tudatában, hogy eredményeink fenntartása és hosszú távú fejlesztéseink nem képzelhetők el a területen dolgozók átfogó béremelése és rendezése nélkül. Ennek hiányában a már elért eredmények megőrzése, az új fejlesztések megvalósítása és a szakmai utánpótlás biztosítása sem lehetséges.

 A Magyar Könyvtárosok Egyesülete elnökségének határozata alapján érdekegyeztető tevékenységünket, melyben kiemelten fontosnak tartjuk a béremelés kérdését, továbbra is a Kulturális Szakmai Szövetségek Egyeztető Fórumának keretein belül kívánjuk folytatni.

 Munkájukhoz sok sikert kívánunk! Üdvözlettel:

 Budapest, 2019. december 21.

 Üdvözlettel:

Barátné dr. Hajdu Ágnes

elnök

Magyar Könyvtárosok Egyesülete
------

2020. január 3.
Papp Katalin
Elnök Asszony részére

KKDSZ
Közgyűjteményi és Közművelődési Dolgozók Szakszervezete

 Tisztelt Elnök Asszony!

Szövetségünk az elmúlt egy év során aktívan részt vállalt a Kulturális Szakmai Szervezetek Fóruma és az EMMI közötti béregyeztetésekben. A tárgyalások nem záródtak még le, ezért úgy látjuk eredményre vezetőnek, ha Szövetségünk nem vesz részt más irányú, új kezdeményezésben, ezért megtisztelő meghívásukat köszönjük, de az egyeztetésen nem veszünk részt.

Emellett újból kiemeljük, hogy Szövetségünk tagjai intézmények, s az őket képviselő igazgatók egyrészt munkáltatók, másrészt fenntartójuk letéteményesei, ezért képviseleti véleményként olyat, hogy "Magyarországon nem érték a tudás" nem mondanak ki, s követelésekkel sem lépnek fel a kormány irányában. Ezt ki-ki magánszemélyként megteheti, ha egyetért vele, s ezt természetesen Szövetségünk akceptálja is, mint ahogy munkavállalóink vonatkozásában a gyülekezéshez, vagy a sztrájkhoz való jogot. De hangsúlyozzuk, az Önök akciójához való csatlakozást véleményünk szerint egyéni döntésként kell meghoznia a munkavállalóknak, s erre tagintézményeink a szakszervezeti csoportok működési feltételeinek biztosításával, közalkalmazotti tanácsok létrehozásával megadják a demokratikus kereteket.

Meghívásukat még egyszer megköszönve,

sikerekben gazdag új évet kívánva,

üdvözlettel:

Szente Béla elnök
-
/Kultúra Közvetítők Országos Szövetsége/